text: Glæder sig over tilskuer-opbakning til ishockey-finale
  02 april 2015 kl. 15.13
  Det første DM-finalemøde nogensinde mellem SønderjyskE og Esbjerg har fået tilskuerne til at strømme til og rekordmange vil være på plads til den første finale Langfredag til stor glæde for spillerne.
  De tætbefolkede lægter glæder Sønderjyskes erfarne forward Kim Lykkeskov.
  - Der er helt bestemt lagt op til hockeybrag. Vi har haft rekordsalg på billetterne nede i hallen, og jeg ved, der også er run på ovre i Esbjerg, fortæller Kim Lykkeskov til Ritzau.
  - Det er fedt, både at vores tilskuere tager til Esbjerg, og ikke mindst at Esbjergs også kommer herned. Der er god hockeyfeber hernede nu.
  Esbjerg har løftet niveauet markant i slutspillet og er til manges overraskelse nået frem til finalen. Det er især takket være en uhyggeligt produktiv førstekæde, som Sønderjyske også har stor respekt for.
  - Så længe vi kan holde dem fra fadet, synes jeg, vores muligheder ser gode ud, mener Kim Lykkeskov.
  Finale-serien spilles bedst af syv kampe. Sønderjyske har potentielt hjemmebanefordel i de fire af kampene som bedst placerede hold i grundspillet. Langfredag er der kampstart i SE Arena i Vojens kl.19,30.
  